Norsk rock

**Norsk rock** skal ha startet med filmene Blackboard Jungle (Vend dem ikke ryggen) i 1955 og Rock Around the Clock i 1956. Rock Around the Clock hadde ført til opptøyer i andre land og etter premieren på filmen oppsto det rockeopptøyer i Oslo, det var ikke på langt nær den samme størrelsen som på opptøyene i andre land og politiinspektør Qvale anslo at det var 90 prosent nysgjerrige i alle aldre og 10 prosent ungdommelige bråkmakere.

Norsk rock ble i starten sterkt påvirket av artister fra andre land, særlig USA. De norske artistene var ofte direkte kopier av utenlandske artister, som Elvis.

Norsk rock fostret raskt dyktige musikere. De ledende norske rockegruppene på 1960- og 1970-tallet sang på engelsk, mens norsk lenge kun ble brukt i vise og popmusikken.

I 1994 introduserte Arbeiderbladet begrepet "De fire store i norsk rock", det er Jokke & Valentinerne, DumDum Boys, Raga Rockers og deLillos.

## 1950 og 60-tallet
På denne tiden het sjangeren rock and roll, det har i senere tid blitt regnet som en undersjanger til rock. Senere kom andre undersjangere til rocken, progressiv rock (progrock), folkrock, punkrock, jazzrock og hardrock.

Noen av de første som fikk spille inn rockeplater i Norge var Per Harald Hartvig (Rocke-Pelle), Roald Stensby og Per Granberg (Per Elvis). Hartvig ble den første norske rockekongen da han vant norgesmesterskapet i rock i 1958. Hartvig hadde en kort, men svært hektisk karriere. Stensby hadde en enda kortere karriere, han ble innkalt som vernepliktig høsten 1960 og når han var ferdig la han inntil videre vokalistkarrieren på hylla. Granberg la også etter en stund opp karrieren, men kom tilbake på begynnelsen av 1970-tallet.

Forbildene var ikke kun amerikanske artister, også fra Storbritannia kom det populære artister som Cliff Richard og The Shadows. I Norge ble “shadowsbandene” The Vanguards og The Beatniks dannet i 1961. De gikk etter hvert over til å spille beatmusikk (også en undersjanger til rock og pop). Noen år sener kom The Pussycats, de var heller ikke noe rent rockeband men opererte både innen beatmusikk, pop og rock. Junipher Greene var et annet av de store bandene å ble dannet i 1966, de var en progrock gruppe, og ga ut det første dobbeltalbumet i Norge *[[Friendship]]* (i 2014 kom albumet på plass 71 på Discogs sin liste over "Top 100 Greatest Prog-Rock albums...ever"). Folkrock gruppen Prudence ble startet i Namsos i 1969 og var starten på trønderrocken. De hadde en instrumentering med trekkspill, mandolin og tverrfløyte (alle progrock-grupper hadde tverrfløyte på den tiden) i tillegg til vanlige rock instrumenter. Åge Aleksandersen, et av medlemmene i gruppen, fortsatt som soloartist etter bruddet i 1975 og begynte å spille rock, men etter hvert ble det mer og mer pop.

## 1970-tallet

Progrocken hadde sin storhetstid i 1970-årene og også i Norge kom det grupper innen denne sjangeren som Fredrikstad bandet Aunt Mary (1970). De hadde musikerne Bjørn Christiansen, Svein Gundersen og Jan Groth som også senere har påvirket norsk musikk i stor grad. En annet prog-gruppe med musikere som sterkt har påvirket musikklivet var Popol Ace (tidligere Popol Vuh) med medlemmer som Pete Knutsen, Terje Methi og Jahn Teigen. Ruphus var også en progrock gruppe, men de befant seg like mye innen jazzrock. Bandet oppnådde stor anerkjennelse i Tyskland og flere andre europeiske land.

Woodstockfestivalen i USA og Isle of Wight-festivalen på den engelske øya Wight var store populære festivaler og i Norge fikk man Kalvøyafestivalen i 1971 og litt senere Ragnarock. Mange rockeband fra utlandet deltok på disse og andre festivaler og inspirerte norske artister.

I Stavanger startet Stavangerensemblet opp i 1974, de er mest kjent for sine tekster av lokale tekstforfattere som Svein Tang Wa og sin energiske frontmann Frode Rønli. I Oslo startet Vålerenga-bandet Bjølsen Valsemølle opp med låter av Trond Ingebretsen.

I 1977 hadde Sex Pistols konserter i Oslo og Trondheim og det førte til at punkrocken kom til Norge. Flere norske artister ga ut punk-plater i 1979 og sjangeren ble populær på slutten av 70 og utover på 80-tallet.

Også folkrock sjangeren var populær og gruppene Folque (1972) og Veslefrikk (1977) dukket opp.

## 1980-tallet

80-årene var en fin tid for Norsk rock. På begynnelsen av 80-årene var rockebandene sterkt inspirert av britisk punk og nyveiv.

The Aller Værste! fra Bergen hadde startet allerede i 1979 og i 1980 kom polsk-norske De Press fra Oslo. I 1982 blir Blitz-huset i Oslo etablert og det miljøet førte punken videre gjennom 1980-årene. Men også andre byer som Trondheim, Bergen, Stavanger, Bodø og Tromsø hadde et aktivt punk-miljøer. I 1982 ble bandene Jokke & Valentinerne, Raga Rockers og TNT startet. Jokke var en fyr som satte dype spor etter seg i norsk rock, i 2005 ble hans låt «To Fulle Menn» kåret til tidenes norske låt i en avstemning gjort av NRK P3 og magasinet *[[Spirit (magasin)|Spirit]]*. Et annet Oslo-band er Raga Rockers og fra Trondheim kom TNT med medlemmene Dag Ingebrigtsen, Ronni Le Tekrø, Steinar Eikum og Morten «Diesel» Dahl.
Fra Veslefrikk kom Per Vestaby og Anne Grete Preus, de startet rockebandet Can Can i 1983, Can Can var også påvirket av punk. Samme år ble Stage Dolls dannet i Trondheim av Torstein Flakne og året etter Oslo-bandene deLillos og Backstreet Girls. Backstreet Girls har den velkjente gitaristen Hans Petter Baarli som et av medlemmene. Punkbandet Wannskrækk var dannet i 1979 og ut fra dette bandet kom rockeband DumDum Boys i 1985. Trondheimsbandet har frontfigurene Per Øivind "Prepple" Houmb, vokal, og Kjartan Kristiansen, gitar. I 1989 så flere band dages lys, fra Tønsberg kom Seigmen, fra Fredrikstad CC Cowboys med Magnus Grønneberg og fra Sandnes kom Ingenting.Hardrock fikk mer fotfeste i Norge på 1980-tallet med for eksempel Mayhem og Motorpsycho. Turboneger startet opp i 1989 og er et band som befinner seg et sted mellom hardrock og rock, ofte også ispedd litt punk og galskap.

## 1990-tallet til nåtid
Rocken i Norge fortsatte å blomstre ut over på 1990-tallet med en rekte dyktige låtskrivere, musikere og sangere.

Marius Müller dannet trioen Funhouse i 1990, de spilte en rekke coverlåter, men laget også egen musikk. Bigbang ble dannet av Øystein Greni i 1992 og har gitt ut over 10 studioalbum og en rekke EP-er. Midnight Choir (1992) og Madrugada (1993) er begge melodiske, melankolske, roots rock eller bluesrock band. Begge er kjent for sine dyktige vokalister, Paal Flaata og Sivert Høyem.

Gluecifer er et hardrock, punkrock band fra Oslo som ble stiftet i 1994. I Fredrikstad ble Ricochets stiftet i 1998, de spiller en garasjerock med innslag av bluesrock. I 1999 i Trondheim ble Gåte etablert, de holder seg innen progrock, folkrock, punk. Gåte representerte Norge i Eurovision Song Contest 2024 i Malmö. I Bergen dannet ORBO bandet ORBO & The Longshots i 2000.

Et av Norges mest spesielle rockeband er Kaizers Orchestra, Rogalands-bandet ble startet i 2000 og bandets frontfigur er låtskriverne og vokalist Janove Ottesen. De bruker utradisjonelle instrumenter som pumpeorgel og oljefat og skrapmetall er perkusjon. Musikken har inspirasjon fra sigøynermusikk, punkrock, alternativ rock og "ompamusikk". Et annet band som skilte seg ut var Wig Wam, glamrock var mest populær på begynnelsen av 1970-tallet men Wig Wam ble ikke dannet før i 2001. De representerte Norge i Eurovision Song Contest i 2005.

Innen hardrock har Kvelertak (2007) fra Stavanger markert seg, innen folkrock Hekla stålstrenga (2008) fra Nord-Norge og innen punkrock markerte blant annet Ida Maria (2008) seg internasjonalt. Et annet band innen punkrocken som må nevnes er Honningbarna fra Kristiansand som ble startet i 2010.

## Se også

* Rock
* Alternativ rock
* Arenarock
* Art rock
* Bluesrock
* Eksperimentell rock
* Folkrock
* Funkrock
* College-rock
* Garasjerock
* Glamrock
* Gothrock
* Grunge
* Hardrock
* Indie Rock
* Instrumental rock
* Jazzrock
* Krautrock
* Kunstrock
* Softrock
* Ragarock
* Roots rock
* Rock and roll
* Pop rock
* Post-grunge
* Progressiv rock
* Punkrock
* Psychedelic rock
* New wave
* Sleazerock
* Space rock
* Stoner rock
* Surf rock
* Symfonisk rock
* Trønderrock

## Referanser